Rudolf Frederik av Slesvig-Holsten-Sønderborg-Nordborg

Rudolf Frederik, hertug av Slesvig-Holsten-Sønderborg-Nordborg (født 27. september 1645, død 14. november 1688) var en av de mange avdelte sønderborgske hertuger. 

Han var sønn av hertug Frederik av Norborg i hans annet ekteskap med Eleonora av Anhalt-Zerbst. Ved sin død etterlot faren det forgjeldete fyrstendømme Nordborg på Als til sønnene Hans Bugislav, Christian og Rudolf Frederik. Førstnevnte overtok regjeringen mot å bortpante sine gods til brødrene og sørge for deres underhold. Rudolf Frederik fikk Melsgaard men førte klager til den danske kongen over den eldste brorens styrelse av området. Ved en kommisjon av 13. desember 1667 ble hertugen fradømt Nordborg; len og gods ble utlagt til betaling av gjeld og kongen forbeholdt seg innløsningsretten. Fire år senere ble Nordborg anvist Joachim Ernst av Slesvig-Holsten-Sønderborg-Pløn.

Ekteskap 
I 1680 giftet Rudolf Frederik giftet seg med Bibiana, datter av Sigismund Sigfred, greve av Promnitz og Catherine von Schomberg, Med henne fikk hertugen betydelige gods i Schlesien, herrskapet Schwentnig (Świątniki) ved Breslau hvor han tilbrakte sine siste leveår. Han døde den 14. november 1698 og ble begravet i Schwentnigs kirke sammen med Bibiana og deres for tidlig fødte barn.

Referanser 

Personer fra Nordborg
Huset Slesvig-Holsten-Sønderborg-Nordborg